text: Regn lukkede Billund Lufthavn 
  18 august 2010 kl. 10.41
  Billund Lufthavn var lukket onsdag formiddag på grund af skybrud og lynnedslag. Den midtjyske by har fået 105 millimeter regnvand på 24 timer, og tallet bliver ved med at stige.
  Kontroltårn ramt af lyn 
  Lufthavnen var lukket i tre kvarter. Der stod 2 cm dybt vand midt på baner. Vandet kom så voldsomt ned, at det ikke kunne nå at trække væk. Desuden blev kontroltårnet ramt af lynnedslag, der fik dele af systemet til at bryde sammen. Dog uden at sikkerheden på nogen måde har været i fare.   
   
  
  Det bliver ved
   - Der er faldet 105,2 millimeter regn på 24 timer, men om to minutter er tallet garanteret højere, fordi det bliver ved med at sile ned over Billund, siger Bjarne Siewertsen, informationschef ved Danmarks Meteorologiske Institut.
  
  Regn, regn, regn
  Det kraftige regnvejr startede for alvor onsdag morgen omkring klokken 08.00. Frem til klokken 09.00 væltede der omkring 70 millimeter regnvand ned.
  